Megapark: Nampo kom Kaap toe vanjaar! | Netwerk24
Megapark: Nampo kom Kaap toe vanjaar!
Deur Landbou-Redaksie 09 Februarie 2018 15:43
Die grootste oesfees gaan vanjaar in Bredasdorp gehou word.
Die grootste oesfees in die land, Nampo-oesdag, kom vanjaar Kaap toe.
Die bedryfsorganisasie Graan SA en die bestuur van Bredasdorp Megapark in dié Overbergse dorp het einde verlede maand ’n samewerkingsooreenkoms onderteken om van 12 tot 15 September vanjaar ’n landbouskou in Bredasdorp aan te bied.
Die sogenaamde Nampo-Kaap sal ’n landbou- en nywerheidstentoonstelling wees wat alles van handel, vee en trekkers tot landboutoerusting op een terrein aan boere sal ten toon stel.
Luidens ’n verklaring wat deur Graan SA uitgereik is, sal die ekspo na verwagting iets vir elkeen in die landbou bied en het dit ten doel om die basis te vestig as landbou-inligtingverskaffer, markplek, netwerk­geleentheid en bymekaarkomplek vir almal wat belang het by landbou.
Volgens Jannie de Villiers, uitvoerende hoof van Graan SA, wil dié organisasie graag sy kundigheid met die bestuur van Bredasdorp Megapark deel om ’n “bydrae tot landbou in die Wes-Kaap te maak”.
Die landbouskou in Bredasdorp sal ’n geleentheid wees waar boere wenke kan uitruil en van nuwe bewerkings en verbeterde boerderymetodes kan leer, aldus Graan SA.
Voornemende uitstallers kan vanaf 1 Maart hul uitstalruimtes op www.grainsa.co.za of www.nampo.co.za bespreek.
Benewens die Kaapse Nampo-skou in Bredasdorp, word die jaarlikse Agri Megaweek ook van 12 tot 15 September op die Môreson-megapark buite Durbanville gehou.
Die organiseerder van Agri Megaweek, die Mega Groep, het verlede jaar aangekondig dat dié ekspo voortaan op Môreson aangebied sal word weens onder meer “logistieke uitdagings” en die “afstand en koste vir uitstallers”.
Agri Megaweek sal vanjaar die volgende aanbiedings insluit: BeSafe Agri, die Cape Floral Kingdom-ekspo, Mega ­PetEx, en die Mega Tourism & Lifestyle-ekspo.
Meer oor: Graan Sa | Kaap | Bredasdorp | Oesfees | Nampo | Nampo-Oesdag
Die Wes-Kaap is soos kurk . . .